د سري لنکا کرکټ لوبډله اته کاله وروستو لاهور ته راغلې
د سري لنکا کرکټ لوبډله اته کاله وروستو د يواځيني ټي ټيونټي لوبې دپاره لاهور ته راغلې ده، او د پاکستان کرکټ لوبډلې سره به د ټي ټيونټي درې لوبو وروستۍ سيالي کوي.
کراچۍ — له دې وړاندې د دواړو لوبډلو ترمنځ دوه لوبې په متحده عرب اماراتو کې شوي او دواړه پاکستان ګټلي دي. د پنجاب صوبې سر ښار لاهور کې د سري لنکا د لوبډلې د راتګ په مهال کلک امنيتي ګامونه پورته کړی شوي دي. لاهور کې د کال ۲۰۰۹م د مارچ په مياشت کې د سري لنکا په کرکټ لوبډله قذافي لوبغالي ته د تلو په مهال وسله وال بريد شوی، شپږ پوليس پکې وژل شوي، د سري لنکن لوبډلې شپږ لوبغاړي او يو امپائر پکې ژوبل شوي وو. بريدګر د موقعې نه په تېښه کې بريالي شوي وو. د بريد سمدست وروستو د سري لنکا لوبغاړي په ځانګړې الوتکه کې ابوظهبي ته وړل شوي او د کرکټ نړیوال کونسل (ايي سي سي) بيا پرېکړه کړې وه چې پاکستان کې کېدونکې نړیوالې سیالۍ به اوس په کوم بل هېواد کې کيږی. د هغې وروستو کومه نړيواله لوبډله پاکستان ته نه وه راغلې او کال ۲۰۱۵م کې د زمبابوې لوبډله لاهور ته راغلې خو د هغې وروستو بيا دغه لړۍ ودرېدلې وه. د سري لنکا او پاکستان لوبډلې تېره شپه لاهور ته رارسېدلي، او په هوايي اډه يې سخت امنیت کې تود هرکلی شوی دی. د سري لنکا لوبډلې کپتان تهيسارار پرېرا ويلي، "خوشحاله دي چې پاکستان ته بيا راغله، او په تود هرکلي يې مننه کړې ده". د پاکستانۍ لوبډلې کپتان سرفراز احمد "پاکستان ته په رارسېدو د سري لنکا لوبډلې مننه کړې چې پاکستان ته راغله، او ويلي د پاکستان خلک به خوندوره لوبه وګوري". د لاهور په قذافي لوبغالي کې نن د يکشنبې په ورځ د ټي ټيونټي سيالۍ دپاره تيارۍ نيول شوي لوبغالی سمبال کړی شوی اوکلک امنيتي ګامونه پورته کړی شوي دي. د سري لنکا لوبډله تېره شپه د هوايي اډي نه په کلک امنيت کې تر هوټل پورې رسول شوې او په هوټل کې هم سخت امنيتي ګامونه پورته کړی شوي دي. قذافي لوبغالي ته د لوبډلې بوتلو لاره د هر اړخ نه تړل شوې او د لوبغالي نه چاپېره علاقوکې د چارواکو په وېنا نزدې ۱۱زره پوليس ځای په ځای کړی شوي او د لوبې په مهال به هوايي څارنه هم کيږي. د لوبې پېل کېدو نه درې ساعته وړاندې به لوبغالي ته د خلکو ورتګ پېل کولی شي، چا سره چې شناختي کارډ نه وي هغه به لوبغالي ته نشي پرېښودی. لوبه به د پاکستان په وخت شپږ بجې مازيګر ناوخته پېل کيږي او د لوبې پېل کېدو نه وروستو به لوبغالي ته د ننوتو چاته اجازت نه وي. پاکستاني چارواکي وايي د سري لنکا د لوبې راتګ پاکستان کې د نړیوال کرکټ بيا راتلو دپاره ډېر مهم دی او خوشبينه دي د سري لنکا د لوبډلې راتګ سره به پاکستان ته د نړیوالو لوبډلو د راتګ لار هواره شي. خو تراوسه کومې بلې نړيوالې لوبډلې پاکستان ته د سيالو دپاره د راتګ په اړوند څه نه دي ويلي. د کال ۲۰۰۹ نه وروستو پاکستان دوه ځله د خپل سپرليګ او بهرنو لوبډلو سره زياتره خپلې سيالۍ په متحده عرب اماراتو کې کړي دي. يواځې د دوېم سپرليګ فائنل سيالي په لاهور کې شوې او د پېښور زلمي لوبډلې ګټلې وه. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.